ການ​ປະ​ທ້ວງ​ຢ່າງ​ສັນ​ຕິ ຂອງ​ປະ​ຊາ​ຄົມ​ລາວ ໃນ​ຕ່າງ​ແດນ ຕໍ່ລະ​ບອບ​ການ​ປົກ​ຄອງ​ ຄອມ​ມຸຍ​ນິດໃນລາວ ວັນ​ທີ 1 ທັນ​ວາ ທີ່​ວໍ​ຊີງ​ຕັນ ດີ​ຊີ
​ມີ​ຫຼາຍກວ່າ 10 ອົງ​ການ ​ເຂົ້າ​ຮ່ວມ ປະ​ທ້ວງ ເພື່ອ​​ສະ​ແດງ​ອອກ​ ຊຶ່ງ​ຄວາມ​ຮູ້​ສຶກ​ນຶກ​ຄິດ ທີ່ສະແຫວງຫາ​ອິດ​ສະ​ຫຼະພາບໃນ​ການ​ປາກ​ເວົ້າ​ແລະການ​ດຳ​ລົງ​ຊີ​ວິດທີ່ປາດ​ສະ​ຈາ​ກການ​ຖືກ​ກົດ​ຂີ່​ຂົ່ມ​ເຫັງ​ຈາກ​ພັກ​ລັດ ​ປົ​ກ​ຄອງຢູ່
ນັ້ນຄືສຽງໂຮງຮ້ອງທີ່ດັງຂຶ້ນ ເປັນໄລຍະໆ ຂອງການໂຮມຊຸມນຸມປະທ້ວງຢ່າງສັນຕິ ຂອງປະຊາຄົມລາວໃນຕ່າງແດນ ຕໍ່ໜ້າສະຖານເອກອັກຄະລັດຖະທູດລາວ ປະຈຳ ນະຄອນຫຼວງ ວໍຊີງຕັນ ດີຊີ ທ່າມກາງບັນຍາກາດທີ່ໜາວເຢັນ ທັງມີຝົນປອຍລົງມາ ເປັນຊ່ວງໆ ຂອງວັນທີ 01 ທັນວາ ນຶ່ງມື້ ກ່ອນເຖິງວັນທີ 2 ທັນວາ ຊຶ່ງເປັນວັນປະກາດ ເປັນປະເທດສາທາລະນະລັດ ປະຊາທິປະໄຕ ປະຊາຊົນລາວ ນັ້ນ ນອກຈາກມີການ ພັດປຽນກັນຂຶ້ນກ່າວຄຳສະເໜີ ຫລືຂໍ້ຄວາມຕ່າງໆຂອງພວກໂຮມຊຸມນຸມແລ້ວ ກໍຍັງ ມີການຍົກທຸງຊ້າງສາມຫົວ ແລະປ້າຍທີ່ຂຽນຂໍ້ຄວາມຕ່າງໆນາໆ ອີກມາກມາຍ ທີ່ບົງບອກເຖິງຈຸດປະສົງຂອງການໂຮມຊຸມນຸມປະທ້ວງຄັ້ງນີ້ ມີຜູ້ຕາງໜ້າຂອງຫຼາຍ ກວ່າ 10 ອົງການເຂົ້າຮ່ວມ ທັງຈາກສະຫະລັດອາເມຣິກາ ແລະຕ່າງປະເທດ ເຂົ້າມາ ຮ່ວມເພື່ອເປັນກະບອກສຽງໃຫ້ແກ່ຊາວລາວໃນໂລກເສລີ ເພື່ອສະແດງອອກ ຊຶ່ງຄວາມ ຮູ້ສຶກນຶກຄິດ ທີ່ສະແຫວງຫາຄວາມມີອິດສະຫຼະພາບໃນການປາກເວົ້າຢ່າງສັນຕິ ແລະການດຳລົງຊີວິດທີ່ປາດສະຈາກການຖືກກົດຂີ່ຂົ່ມເຫັງຈາກພວກກຳອໍານາດ ການປົກຄອງ ນຶ່ງມື້ກ່ອນໜ້າການປະທ້ວງ ກໍຄືວັນທີ 30 ພະຈິກ ໂດຍນຳພາໂດຍທ່ານໄມ ໄຊຍະວົງ, ເອກອັກຄະລັດຖະທູດລາວ ປະຈຳສະຫະລັດ, ການາດາ ແລະເມັກຊິໂກ, ທາງສະຖານ ເອກທູດລາວກໍໄດ້ພາກັນຈັດສະຫຼອງວັນຊາດຂຶ້ນ ແລະກໍໄດ້ເຊື້ອເຊີນພໍ່ແມ່ ພີ່ນ້ອງ ຊາວລາວອາເມຣິກັນ ທີ່ອາໄສຢູ່ໃນເຂດລັດອ້ອມແອ້ມນະຄອນວໍຊິງຕັນ ເຂົ້າໄປຍັງ ສະຖານທູດເພື່ອຮ່ວມສະເຫຼີມສະຫຼອງວັນຊາດດັ່ງກ່າວ ເຖິງແມ່ນວ່າອາກາດຈະໜາວເຢັນແລະຝົນຕົກລົງມາກໍຕາມ ມັນກໍບໍ່ໄດ້ກີດຂວາງ ການໂຮມຊຸມນຸມປະທ້ວງຊຶ່ງ ທ່ານວັນລັງ ຄຳສຸກ ປະທານການໂຮມຊຸມນຸມປະທ້ວງ ໄດ້ໃຫ້ໂອ້ລົມກັບນັກຂ່າວວີໂອເອ ຜ່ານການສຳພາດວ່າ: ນອກຈາກທ່ານວັນລັງໃຫ້ສຳພາດກັບວີໂອເອແລ້ວ ກໍຍັງມີທ່ານພອນ ພົມມະສານ ຄຸນພໍ່ທີ່ສອນສາສະໜາຢູ່ໃນໂບດ Lao Mission Church ຈາກລັດ ຄອນແນັກຕິກັດ ອອກຄວາມຄິດຄວາມເຫັນກ່ຽວກັບການຈຳກັດຮັດແຄບທາງສາສະໜາ ໃນລາວວ່າ: ການໂຮມຊຸມນຸມປະທ້ວງແບບດຽວກັນນີ້ ໃນຊ່ວງນີ້ ແມ່ນມັກຈະມີຂຶ້ນເປັນປະຈຳ ທຸກປີ ເພາະໃນຄວາມນຶກຄິດຂອງພວກປະທ້ວງເຫຼົ່ານີ້ຖືວ່າ ວັນທີ 2 ທັນວາ ເປັນວັນອຸບາດ ທີ່ນຳມາຊຶ່ງການປ່ຽນແປງການປົກຄອງໄປ ສູ່ລະບອບຄອມມຸຍນິດ ທີ່ມີພັກດຽວ ແລະລັດຖະບານແມ່ນຖືວ່າມີອຳນາດສູງສຸດ ເໜືອປະຊາຊົນໃນປະເທດ ເຖິງແມ່ນວ່າ ຈະມີຜູ້ອອກມາປະທ້ວງໃນຈຳນວນໜ້ອຍແລະມີຜູ້ຕາງໜ້າພຽງແຕ່ ສິບກວ່າອົງການເທົ່ານັ້ນ ກໍຕາມ ແຕ່ຄວາມໝາຍໝັ້ນຕັ້ງໃຈທີ່ພວກເຂົາເຈົ້າຢາກ ນຳສະເໜີໃນຂໍ້ຄວາມຕ່າງໆ ໃຫ້ໄປຮອດໄປເຖິງທ່ານປະທານປະເທດ, ລັດຖະມົນຕີ ແລະຫົວໜ້າກົມຕ່າງໆ ອັນລວມມີ ການສະເໜີໃຫ້ລະບອບການປົກຄອງຄອມມຸຍນິດ ທີ່ມີພຽງພັກດຽວນັ້ນປ່ຽນແປງ ແລະເປີດກວ້າງ ໃຫ້ມີຫຼາຍພັກຝ່າຍ ເປີດໃຫ້ປະຊາຊົນ ມີສິດເສລິພາບໃນການປາກເວົ້າໃນປະເທດຂອງພວກເຂົາເຈົ້າເອງ ຊຶ່ງທ່ານວັນລັງ ກ່າວສະຫຼຸບດັ່ງນີ້